ขสมก.จัดรถให้บริการฟรี 4 เส้นทาง อำนวยความสะดวกประชาชน ไปร่วมสวดมนต์ในพิธีมหามงคล บำเพ็ญพระราชกุศลฯ 20 มิ.ย.นี้
นายประยูร ช่วยแก้ว รองผู้อำนวยการฝ่ายการเดินรถองค์การขนส่งมวลชนกรุงเทพ รักษาการในตำแหน่งผู้อำนวยการองค์การขนส่งมวลชนกรุงเทพ หรือ ขสมก. เปิดเผยว่า ด้วยพระบาทสมเด็จพระเจ้าอยู่หัวทรงพระกรุณาโปรดเกล้าฯ ให้จัดพิธีมหามงคลบำเพ็ญพระราชกุศล อุทิศถวายพระบาทสมเด็จพระปรเมนทรมหาอานันทมหิดลพระอัฐมรามาธิบดินทร พระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร และเจริญพระพุทธมนต์ถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถพระบรมราชชนนีพันปีหลวง พระบาทสมเด็จพระเจ้าอยู่หัว รัชกาลที่ 10 และสมเด็จพระนางเจ้าฯ พระบรมราชินี ณ พระลานพระราชวังดุสิต ในวันพฤหัสบดีที่ 20 มิถุนายน 2562 เวลา 17.00 น. ขสมก.จึงจัดเดินรถโดยสารเฉพาะกิจให้บริการฟรี จอดรับ - ส่งทุกป้าย จำนวน 4 เส้นทาง เพื่ออำนวยความสะดวกให้กับประชาชน ที่จะเดินทางไปร่วมสวดมนต์ในพิธีดังกล่าว         เส้นทางที่ 1 อนุสาวรีย์ชัยสมรภูมิ จอดส่งที่หน้ากองทัพภาคที่ 1 ให้บริการ 5 คัน         เส้นทางที่ 2 หัวลำโพง จอดส่งที่หน้า บช.น. ให้บริการ 5 คัน        เส้นทางที่ 3 สนามหลวง จอดส่งที่หน้า บช.น. ให้บริการ 5 คัน        เส้นทางที่ 4 วงเวียนใหญ่ จอดส่งที่หน้า บช.น. ให้บริการ 5 คัน        ทั้งนี้ การจัดเดินรถโดยสารทั้ง 4 เส้นทาง ท่าต้นทางทั้ง 4 จุด รถคันแรกออก เวลา 15.00 น. รถคันสุดท้ายออก เวลา 17.00 น. ส่วนท่าปลายทาง (พื้นที่จัดงาน) ให้บริการเดินรถ จนกว่าจะส่งประชาชนออกจากพื้นที่หมด ระยะเวลาการปล่อยรถ ปล่อยรถออกทุกๆ 10 นาที#ขสมก.  #บริการรถเมล์ฟรี #สำนักข่าว  #กรมประชาสัมพันธ์